Source: https://www.zakonypreludi.sk/print/zz/1993-305/znenie-19940101.htm
Timestamp: 2019-10-14 10:22:34+00:00

Document:
305/1993 Z. z. Vyhláška o financovaní geologických prác a likvidácii starých banských diel | Znenie 01.01.1994
Vyhláška č. 305/1993 Z. z.Vyhláška Ministerstva financií Slovenskej republiky o spôsobe a rozsahu financovania geologických prác a zabezpečenia alebo likvidácie starých banských diel a ich následkov zo štátneho rozpočtu
https://www.zakonypreludi.sk/zz/1993-305
Platnosť od 29.12.1993
Účinnosť od 01.01.1994 do14.12.2014
Zrušený 337/2014 Z. z.
Znenie 01.01.1994
zo 17. decembra 1993
o spôsobe a rozsahu financovania geologických prác a zabezpečenia alebo likvidácie starých banských diel a ich následkov zo štátneho rozpočtu
Ministerstvo financií Slovenskej republiky podľa § 4 písm. a) zákona Slovenskej národnej rady č. 95/1990 Zb. o štátnom rozpočte Slovenskej republiky na rok 1990 a o zmenách zákona Slovenskej národnej rady č. 169/1982 Zb. o rozpočtovom určení výnosu a správe odvodov, dôchodkovej dane a príspevkov na sociálne zabezpečenie ustanovuje:
Táto vyhláška upravuje financovanie geologických prác1) a zabezpečenia alebo likvidácie starých banských diel2) a ich následkov z prostriedkov štátneho rozpočtu.
Geologické práce a zabezpečenie alebo likvidácia starých banských diel a ich následkov sa v súlade s geologickými úlohami a koncepciami, dlhodobými výhľadmi a plánmi systematického geologického výskumu a prieskumu územia Slovenskej republiky3) financujú v rozsahu podľa § 3 tejto vyhlášky z prostriedkov štátneho rozpočtu prostredníctvom kapitoly Ministerstva životného prostredia Slovenskej republiky (ďalej len „ministerstvo“), a to do výšky určenej zákonom o štátnom rozpočte na príslušný rok.
(1) Z prostriedkov štátneho rozpočtu sa môže financovať
a) regionálna geológia,4)
b) vyhľadávací ložiskový prieskum5) vyhradených nerastov,6)
c) zisťovanie a overovanie geologických podmienok na zriaďovanie, prevádzku a likvidáciu zariadení na uskladňovanie plynov, kvapalín a odpadov v prírodných horninových štruktúrach a podzemných priestoroch a na využívanie tepelnej energie zemskej kôry,
d) vyhľadávací hydrogeologický prieskum,7)
e) orientačný inžinierskogeologický prieskum,8)
f) orientačný prieskum geologických faktorov životného prostredia,9)
g) činnosť spojená s vedením registra starých banských diel,
h) zabezpečenie alebo likvidácia starých banských diel a ich následkov.
(2) Z prostriedkov štátneho rozpočtu sa môže financovať aj projektovanie geologických prác uvedených v odseku 1 vrátane ich vyhodnocovania.
(1) Geologické práce financované z prostriedkov štátneho rozpočtu podľa § 3 tejto vyhlášky vykonáva právnická alebo fyzická osoba (ďalej len „organizácia“), ktorá bola vybratá na základe výsledkov obchodnej verejnej súťaže.10)
(2) Ministerstvo s organizáciou vybratou podľa odseku 1 uzatvorí podľa osobitných predpisov11) zmluvu na vykonávanie geologických prác.
(3) Rozpočet projektu geologických prác12) je podkladom na určenie ceny geologických prác, ktorá sa určí podľa osobitného predpisu.13)
Organizácia, ktorá získa vyhradené nerasty pri vyhľadávacom ložiskovom prieskume vyhradených nerastov financovanom zo štátneho rozpočtu, zabezpečí ich predaj za cenu podľa osobitného predpisu.13) Takto získané prostriedky po odrátaní nákladov spojených s predajom nerastov a po odrátaní 10 % rozdielu ceny bez dane z pridanej hodnoty a nákladov spojených s predajom nerastov odvedie organizácia do štátneho rozpočtu prostredníctvom kapitoly ministerstva; štátne rozpočtové organizácie príjmy z predaja odvedú do štátneho rozpočtu.
(1) Ak sa začali a neukončili pred dňom účinnosti tejto vyhlášky geologické práce etapy predbežného ložiskového prieskumu financované zo štátneho rozpočtu, financujú sa zo štátneho rozpočtu najdlhšie do 31. decembra 1994 za podmienok uvedených v odseku 2.
(2) Organizácia, s ktorou má ministerstvo uzatvorenú zmluvu o prevzatí a úhrade geologických prác etapy predbežného ložiskového prieskumu, alebo jej právny nástupca môže požiadať ministerstvo do troch mesiacov od účinnosti tejto vyhlášky o uzavretie zmluvy, ktorou potvrdí záväzky z doterajšieho zmluvného vzťahu o prevzatí geologických prác etapy predbežného ložiskového prieskumu a ich úhrade; inak ministerstvo zabezpečí likvidáciu geologických prác.
(3) Geologické práce etapy vyhľadávacieho ložiskového prieskumu na nevyhradené nerasty, ktoré sa začali a neukončili dňom účinnosti tejto vyhlášky, prestávajú sa financovať z prostriedkov štátneho rozpočtu.
(4) Z prostriedkov štátneho rozpočtu sa dofinancujú len práce spojené s likvidáciou geologických prác uvedených v odseku 3 a ich vyhodnocovaním.
Pri financovaní geologických prác zo štátneho rozpočtu platia ustanovenia osobitného predpisu,14) ak táto vyhláška neustanovuje inak.
Výnimku z ustanovení § 3 ods. 1 a § 6 ods. 1 tejto vyhlášky môže udeliť Ministerstvo financií Slovenskej republiky na návrh ministerstva.
Zrušuje sa vyhláška Ministerstva financií, Štátnej plánovacej komisie a Ústredného geologického úradu č. 9/1967 Zb. projektovaní a financovaní geologických prác v znení vyhlášky Slovenského geologického úradu č. 127/1989 Zb. o projektovaní, vykonávaní a vyhodnocovaní geologických prác, o udeľovaní povolenia a o odbornej spôsobilosti na ich výkon.
1) § 2 ods. 1. zákona Slovenskej národnej rady č. 52/1988 Zb. o geologických prácach a o Slovenskom geologickom úrade v znení zákona Slovenskej národnej rady č. 497/1991 Zb.
2) § 35 zákona č. 44/1988 Zb. o ochrane a využití nerastného bohatstva (banský zákon) v znení zákona Slovenskej národnej rady č. 498/1991 Zb.
3) § 18 ods. 1 písm. a) až c) zákona SNR č. 52/1988 Zb. v znení zákona SNR č. 497/1991 Zb.
4) § 3 ods. 3 vyhlášky Ministerstva životného prostredia Slovenskej republiky č. 217/1993 Z. z. o projektovaní, vykonávaní a vyhodnocovaní geologických prác.
5) § 5 ods. 2 vyhlášky č. 217/1993 Z. z.
6) § 3 ods. 1 zákona č. 44/1988 Zb.
7) § 6 ods. 2 vyhlášky č. 217/1993 Z. z.
8) § 7 ods. 2 vyhlášky č. 217/1993 Z. z.
9) § 8 ods. 2 vyhlášky č. 217/1993 Z. z.
10) § 281 a nasl. Obchodného zákonníka.
11) Napr. § 261 ods. 2 Obchodného zákonníka.
12) § 6 ods. 1 zákona SNR č. 52/1988 Zb. v znení zákona SNR č. 497/1991 Zb.
13) § 2 zákona č. 526/1990 Zb. o cenách.
14) Vyhláška Ministerstva financií Slovenskej republiky č. 638/1992 Zb. o hospodárení s prostriedkami štátneho rozpočtu Slovenskej republiky a o hospodárení rozpočtových a príspevkových organizácii.

References: § 4
 § 3
 § 3
 § 3
 § 6
 § 2
 § 35
 § 18
 § 3
 § 5
 § 3
 § 6
 § 7
 § 8
 § 281
 § 261
 § 6
 § 2